Ζυμαρικά με εναλλακτική πέστο ρόκας
Μια διαφορετική πέστο με αμύγδαλα αντί για κουκουνάρι απογειώνει τα ζυμαρικά μας και μάς δίνει μια εναλλακτική εκδοχή της κλασικής ιταλικής πέστο.
1 πακέτο λινγκουίνι, σπαγγέτι ή άλλο ζυμαρικό της αρεσκείας μας, 1 μάτσο ρόκα, 2 σκελίδες σκόρδο, σε φετάκια, 100 γρ. λευκά αμύγδαλα (αποφλοιωμένα), 100 γρ. τριμμένη παρμεζάνα, 50 γρ. κεφαλογραβιέρα τριμμένη, ελαιόλαδο, αλάτι, πιπέρι φρεσκοτριμμένο
Για να φτιάξουμε τα ζυμαρικά με πέστο ρόκας, αρχικά βράζουμε τα λινγκουίνι σε άφθονο αλατισμένο νερό για όση ώρα λέει η συσκευασία τους.Στο μεταξύ, αφαιρούμε τα χοντρά κοτσάνια από τη ρόκα, την πλένουμε και τη στεγνώνουμε με πετσέτα ή με χαρτί κουζίνας. Βάζουμε στο μπλέντερ (ή στο μούλτι σε δόσεις) τη ρόκα, τα τυριά, τα αμύγδαλα, το σκόρδο, αλάτι και πιπέρι. Τα χτυπάμε να αρχίσουν να ψιλοκόβονται.Προσθέτουμε σιγά-σιγά ελαιόλαδο ώστε να βοηθήσουμε την πολτοποίηση και να προκύψει μια παχύρρευστη σάλτσα, το πέστο.Σουρώνουμε τα λινγκουίνι και τα επαναφέρουμε στην κατσαρόλα. Προσθέτουμε δύο γερές κουταλιές από το πέστο και ανακατεύουμε. Σερβίρουμε τα ζυμαρικά και βάζουμε το υπόλοιπο πέστο σε μπολάκι για να προσθέσει όσο θέλει ο καθένας στη μερίδα του.
Ζυμαρικά